ปลัดกรุงเทพมหานคร ยืนยัน กรุงเทพมหานครจัดสถานที่รองรับการสมัคร ส.ส.ไว้พร้อมทุกด้าน
ปลัดกรุงเทพมหานคร ยืนยัน กรุงเทพมหานครจัดสถานที่รองรับการสมัคร ส.ส.ไว้พร้อมทุกด้านนางศิลปสวย ระวีแสงสูรย์ ปลัดกรุงเทพมหานคร กล่าวภายหลังเดินทางมาตรวจเยี่ยมความพร้อมการจัดสถานที่เตรียมการรับสมัคร สมาชิกสภาผู้แทนราษฎร์(ส.ส.) แบบแบ่งเขตเลือกตั้ง ของกรุงเทพมหานคร ระหว่างวันที่ 4 - 8 กุมภาพันธ์ 2562 ณ อาคารกีฬาเวสน์ 2 ศูนย์เยาวชนกรุงเทพมหานคร (ไทย-ญี่ปุ่น) ดินแดง ว่า คณะกรรมการการเลือกตั้ง (กกต.) ประจำกรุงเทพมหานครจะใช้อาคารกีฬาเวสน์ 2 ศูนย์เยาวชนกรุงเทพมหานคร (ไทย-ญี่ปุ่น) ดินแดง เป็นที่รับสมัคร ส.ส.แบบแบ่งเขต ทั้ง 30 เขตใน กทม. สถานที่สามารถรองรับได้ 2,000 คน โดยอนุญาตให้ผู้สมัครและผู้ติดตาม 1 คนเข้าไปภายในสถานที่รับสมัคร เบื้องต้นได้ประสาน สน.ดินแดง ให้อำนวยความสะดวก เรื่องการรักษาความปลอดภัย รวมทั้งมีการติดตามหาข่าว เพื่อรักษาความปลอดภัยเต็มที่ ในส่วนของการจับสลาก กกต.ได้เตรียมตั้งโต๊ะ 30 โต๊ะ ครบตามจำนวนเขต โดยขณะนี้ถือว่าในด้านสถานที่และเจ้าหน้าที่มีความพร้อมอย่างเต็มที่แล้วด้าน น.ส.วิชชุดา เมฆานุวงศ์ ผู้อำนวยการสำนักงาน คณะกรรมการการเลือกตั้ง (กกต.) ประจำกรุงเทพมหานคร กล่าวว่า สำหรับผู้ที่มาก่อนเวลา 08.30 น. ถือว่ามาพร้อมกัน เวลา 08.30 น. ดังนั้นจะให้จับสลากพร้อมกันในเวลาเดียว โดยรอบแรกเป็นการจับลำดับการจับหมายเลข และรอบสองเป็นการจับหมายเลขที่จะใช้ในการหาเสียง โดยในวันดังกล่าวจะจัดโต๊ะให้ผู้ติดตามผู้สมัครลงรับเลือกตั้ง ส.ส.ลงทะเบียนด้านหน้าอาคารฯ ซึ่งจะให้มีผู้ติดตามได้เพียง 1 คนเท่านั้น พร้อมย้ำเตือนผู้สมัครศึกษากฎระเบียบอย่าทำผิดกฎหมายการเลือกตั้ง